Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 416/14/8806	Košice, 24.10.2014
EEČ : 2-65-252-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako jediný zodpovedný zástupca podnikateľského subjektu spol. MP PROFIL, s.r.o., so sídlom v obci XXXXX, ul. XXXXX, okres XXXXX-okolie, IČO: 35 714 832, po zrazení zo mzdy svojim zamestnancom neodviedol poistné na sociálne poistenie za zamestnancov pre Sociálnu poisťovňu, pobočka XXXXX za obdobie mesiacov 11/2013, 12/2013, 02/2014 a 03/2014  v celkovej výške 975,57 €, 

lebo zanikla trestnosť činu

Odôvodnenie:
Uznesením vyšetrovateľa  OR PZ - OKP XXXXX-okolie ČVS: ORP-275/2-VYS-KS-2014 zo dňa 05.08.2014  bolo vznesené obvinenie XXXXX  pre prečin neodvedenia dane a poistného  podľa § 277 ods. 1 Trestného zákona na tom skutkovom základe ako je uvedené vo výrokovej časti tohto uznesenia.  

	Po skončení skráteného vyšetrovania vyšetrovateľ predložil tunajšej prokuratúre ukončený vyšetrovací spis s návrhom na podanie obžaloby na obvineného XXXXX.

Preskúmaním vyšetrovacieho spisu som zistil, že návrh vyšetrovateľa je neopodstatnený.

Z výsluchu Ing. Soni Rudyovej, splnomocnenej zástupkyne Sociálnej poisťovne XXXXX zo dňa 30.09.2014 vyplynulo, že za obdobie december 2013 obvinený XXXXX uhradil poistné v plnej výške. Zároveň uviedla, že za obdobie november 2013, február 2014 a marec 2014 obvinený XXXXX neuhradil za zamestnancov poistné vo výške 618,54 €.

Z obsahu predloženého vyšetrovacieho spisu ale najmä z listinného dokladu - z originálu príjmového pokladničného dokladu zo dňa 03.10.2014 je objektívne preukázané, že obvinený XXXXX uvedeného dňa, kedy bolo aj vyšetrovateľom vykonané po skončení vyšetrovania oboznámenie s výsledkami vyšetrovania, uhradil do pokladne Sociálnej poisťovne, pobočka XXXXX dlžnú sumu vo výške 618,54 €.

Podľa § 215 ods. 1 písm. h)Trestného poriadku prokurátor zastaví trestné stíhanie ak zanikla trestnosť činu.
 
Podľa § 86 písm. e)Trestného zákona trestnosť činu zaniká aj vtedy ak ide o trestný čin neodvedenia dane a poistného podľa § 277 alebo nezaplatenie dane podľa § 278, ak splatná daň a  jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

S poukazom na vyššie uvedené skutočnosti bolo potrebné rozhodnúť tak ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Aurel Rečičár
prokurátor